Duitser val meters ver op Leeukop  Die stapper is per helikopter van die berg afgehaal. (Foto: Wesley Scott New) ŉ Duitse toeris is beseer toe hy 6 m ver op ŉ wandelpad op Leeukop in Kaapstad geval het. Nooddienste is Sondag kort ná 07:00 ontbied. Volgens paramedici van die brand-en-reddingsdienste en Wildernis-soek-en-redding (WSAR), het die man, ŉ besoeker van Duitsland, geval toe hy probeer het om ŉ item terug te kry wat deur ŉ ander stapper laat val is. “Hy het op die staproete rondgeskarrel op soek na die item toe hy teen 06:00 gegly en geval het. Hy het beserings aan sy linkerbeen opgedoen,” lui WSAR se verklaring. ŉ Mediese span het tot by die pasiënt geklim en ŉ helikopter van die Wes-Kaapse departement van mediese nooddienste is ontbied. “Die pasiënt is met ŉ draagbaar uit die veld gelig en per helikopter na ŉ nabygeleë landingstrook geneem, waarna hy in ŉ ambulans oorgeplaas is.” WSAR se mediese personeel het die berg veilig verlaat en die man ŉ spoedige herstel toegewens.